Отчет

на проведена квалификационна дейност „Структуриран обучителен курс и работни семинари в Исландия 20.03-26.03.2022 по К1“ на Еразъм + по проект: ЕВРОПЕЙСКА КВАЛИФИКАЦИЯ - 4К 2020-1-BG01-KA101-078664

От Росица Атанасова-Минева, начален учител по Английски език в 5ОУ „Митьо Станев“, гр. Стара Загора

**Ден първи: неделя 20.03.2022г.**

Пътуването мина нормално.

Започнахме курса с приветствена среща в Университета на Исландия, който беше мястото за обучение на нашите сесии по история и култура на страната домакин през учебната седмица. Запознахме се с другите участници на курса като представихме училището, града и страната си и всички българи (общо 10 учители и директори участващи на курса) заедно запяхме "Хубава си, моя горо". Получи се като конкурс за песен на Евровизия, и всички участници 94 на брой от 17 европейски държави представиха себе си и изпяха свои национални песни. След това се разделихме на малки работни групи, за да споделяме опит и да започнем да създаваме връзки с международни колеги. Завършихме нашата сесия с проницателно въведение в исландската психика от дългогодишния приятел на ENGLISH MATTERS - Магнус.

Беше наистина много вълнуващо!

**Ден втори: понеделник 21.03.2022г.**

Семинарите отново се проведоха в Департамента за учители в университета на Исландия. Научихме повече за образователната система на Исландия, за нейната впечатляваща история и обществено развитие на страната от различни лектори. Беше ни разяснено за дейностите, които предстоят следващите дни - учебни екскурзии и посещения на училища чрез подхода на проекта "Контекстът за съдържанието" ли как това, което видим и чуем да ни послужи да изградим собствена визия, която да използваме и доразвием в условията на нашата дейност като учители. За целта започнахме изработването на персонално учебно портфолио.

**Ден трети - вторник 22.03.2022г.**

Посетихме основно училище Melaskoli, което се намираше близо до центъра на Рейкявик. Училището обучава към 600 ученици от 6 до 12 години с 60 души педагогически персонал (90 човека персонал общо). Това, което ни направи силно впечатление относно организация и управление беше, че разполага с богата материална учебна база, стажанти в ролята на помощник -учители и специални учители, чудесни и богато обзаведени работилници, където учениците развиват умения за работа с текстил и дърво, готварство и занаяти. Учениците работят в класове по 12-15 ученици, обучавани от един или двама учители в зависимост от своите нужди и умения. Учебните занятия са от 8:30 до 13:40 за учениците до 4 клас и от 8:20 до 14:30 за учениците 5-7 клас. Занималните след училище са по желание на родителите и те заплащат за тях. Училището е напълно безплатно, но родителите плащат за обяда и занималнята, която не е задължителна, но е препоръчителна. Занималнята е извън училището - намира се в близките сгради до училището, управляват се от друга институция, не от училището и се нарича развлекателен център и работа по интереси. По думите на петте седмокласници, които ни развеждаха и обясняваха, в центровете децата играят, докато дойдат родителите им да ги вземат в 17:00 часа.

Какво научихме?

Ученето чрез правене е най-добрият подход за учене навсякъде, малкото учебно съдържание с повече практическа насоченост правят нещата да се случват гладко и лесно, класната и училищната култура е важна не само за добрите взаимоотношения, но и за по-добрите образователни резултати, затова менторството на учители е широко застъпено спрямо новопостъпилите колеги. Преподаването по всеки предмет трябва да постига цели за функционална грамотност и да създава практически умения, така че е добре преподаването и ученето на различни учебни дисциплини да бъде интегрирано. Индивидуална и обща подкрепа на децата със специални образователни потребности се дава както от обучаващите учители, така и от специални учители, които се назначават от друго място и остават прикрепени към училището. И в Исландия 90% от учителите се затрудняват при прилагане на учебната програма (информацията е взета от презентацията на директора).

Посещението на Националния музей следобед ни потопи в историята и културата на една велика нация от смели войни и изследователи, неуморни трансформатори на природни бедствия в социалното благополучие.

**Ден четвърти: сряда 23.03.2022г.**

Сутринта четохме и говорихме за сагите в университета. Четейки сагите на викингите, разбирате откъде идва това постоянство и тази устойчивост на исландците да оцелеят и да побеждават. За мен те са истински победители, защото успяват да използват благата на суровата природа, като в същото време я запазват и облагородяват. Между местните хора и природата има силна и съзнателна връзка. Факт е, че единствено тук правата на елфите са узаконени в конституцията. Забранено е да се развалят къщите на елфите, дори когато се прекарват пътища, те се заобикалят. По този начин исландците отдават стоята почит и уважение към природата.

След обед ходихме на учебна екскурзия с автобус за 6 часа. Отпуснахме умовете и сърцата си и ги напълнихме с великолепните гледки към природните чудеса на Исландия - водопади, гейзери и тектонски плочи на "Златния кръг". Пътуването ни беше невероятно! Не срещнахме елфи, но видяхме от онази порода малки кончета, които са дошли с лодките на първите заселници от Норвегия през девети век и са станали една от емблемите на страната.

**Ден пети: четвъртък 24.03.2022г.**

Посетихме основно училище Breiðagerðisskóli <https://breidagerdisskoli.is/> , разговаряхме с директора и учителите, посетихме класове и дейности, разговаряхме с ученици. Научихме че: Няма лошо време и винаги е подходящо децата да са навън поне за половин час, за да играят. Няма домашни, учениците учат в час, а извънучилищните занимания са за релаксация – игри и занимания по интереси. Формиращо оценяване, диференцирано учебно съдържание, групова работа, развитие на умения и способности чрез изкуства и занаяти. Зони за почивка в класната стая, между класните пространства и в коридорите. При деца с проблемно поведение се реагира незабавно на минутата. Исландските училища работят с програма за превенция на насилието Olweus. <https://olweus.is/>

**Ден шести: петък 25.03.2022г.**

Екскурзия 3 – променливото време не намали величествената красота на южния бряг на Исландия. Нашият проект за обучение на терен започна с посещение на грандиозния водопад Skogafoss. След това посетихме плажа с черен пясък Reynisfjara, където видяхме базалтови колони - резултат от охлаждането и свиването на лава - както и емблематичния черен пясък от лава. Продължихме с кратка екскурзия до ледника Solheimajokull, където колегите по география и природни науки със сигурност направиха снимки на тази уникална възможност да покажат на учениците ефектите от изменението на климата в реално време. Последната ни спирка беше красивият водопад Seljalandsfoss. Това, което много ме впечатли, бяха малките дървени къщички, накацали в подножието на вулкана, който се очаква да изригне всеки момент. Да живееш на ръба на две твърди и течни земи изисква голяма смелост и вероятно специални умения за оцеляване. Точно с това са известни исландците.

**Събота: 26.03.2022г.**

За последен път сме в университета на Исландия и споделяме наученото с колегите от Европа. Допълваме своите знания за образователната система на страната и виждаме нови неща през очите на колегите. Правим общи планове за широко прилагане и разпространение на наученото. Разменяме си координати и си обещаваме нови срещи.

Получаваме си сертификатите за участие от ENGLISH MATTERS.

Пътуването за България мина спокойно и без инциденти.

Презентация за исландската образователна система: <https://www.canva.com/design/DAE9RagxCsM/6XK9K2GzTIgftRI4r9Ux3Q/view?utm_content=DAE9RagxCsM&utm_campaign=designshare&utm_medium=link&utm_source=viewer>

Пътепис: <https://wke.lt/w/s/CLbPtD>